B4-1108, 1125, 1135, 1160 και 1184/96

Ψήφισμα σχετικά με την κατάσταση στην Κολομβία

Το Ευρωπαϊκό Κοινοβούλιο,

- υπενθυμίζοντας τα προηγούμενα ψηφίσματά του για την Κολομβία,

- έχοντας υπόψη την Οικουμενική Διακήρυξη των Η.Ε. για τα Ανθρώπινα Δικαιώματα,

- έχοντας υπόψη την πρόσφατη αποστολή αντιπροσωπείας του Ευρωπαϊκού Κοινοβουλίου στην Κολομβία, από τις 24 έως τις 26 Σεπτεμβρίου 1996,

- έχοντας υπόψη την έκθεση της Διεθνούς Αμνηστίας για την Κολομβία που δημοσιεύθηκε τον Σεπτέμβριο 1996,

A. καταθορυβημένο από την κλιμακούμενη βία στην Κολομβία μετά τον Αύγουστο 1996, τη μεγαλύτερη σύγκρουση σε διάστημα 30 ετών, η οποία κινδυνεύει να εκφυλιστεί σε γενικευμένο εμφύλιο πόλεμο,

Β. έχοντας υπόψη ότι, παρά τις δεσμεύσεις του Προέδρου Samper κατά την ανάληψη των καθηκόντων του τον Αύγουστο 1994 να καταστείλει τις παραβιάσεις των ανθρωπίνων δικαιωμάτων στην Κολομβία, η κατάσταση στον τομέα αυτό βαίνει από το κακό στο χειρότερο,

Γ. έχοντας υπόψη ότι δυνάμεις ανταρτών στην Κολομβία έχουν διαπράξει επανειλημμένες παραβιάσεις των ανθρωπίνων δικαιωμάτων, συμπεριλαμβανομένων της σύλληψης και κατακράτησης ομήρων, καθώς και αυθαίρετων δολοφονιών πολιτών,

Δ. έχοντας υπόψη ότι οι δυνάμεις ασφαλείας της Κολομβίας έχουν εφαρμόσει κατασταλτική στρατηγική αντιποίνων η οποία χαρακτηρίζεται από τη χρησιμοποίηση παραστρατιωτικών ομάδων, εξωδικαστικών εκτελέσεων, εξαφανίσεων, βασανιστηρίων, πολιτικών δολοφονιών και διαφόρων άλλων παραβιάσεων των ανθρωπίνων δικαιωμάτων,

Ε. πληροφορούμενο με αισθήματα φρίκης τη δολοφονία, στις 13 Οκτωβρίου 1996, του Josuι Giraldo, προέδρου της Επιτροπής Δικαιωμάτων του Ανθρώπου της περιοχής Meta, ο οποίος κατέθεσε ως μάρτυρας κατά την Διάσκεψη για τα Ανθρώπινα Δικαιώματα, στις 9 και 10 Φεβρουαρίου 1995 που διεξήχθη στο Ευρωπαϊκό Κοινοβούλιο,

ΣΤ. εκφράζοντας την ανησυχία του για τις απόπειρες περιορισμού του ρόλου του Γενικού Εισαγγελέα στερώντας του τα ανακριτικά και πειθαρχικά καθήκοντά του, τα οποία θα ανατεθούν στα στρατοδικεία,

Ζ. λαμβάνοντας υπόψη ότι η κυβέρνηση της Κολομβίας αναμένεται να καταθέσει στο Κογκρέσο της χώρας, κατά τη διάρκεια της τρέχουσας συνόδου, νόμο για τη μεταρρύθμιση του στρατιωτικού ποινικού κώδικα,

Η. λαμβάνοντας υπόψη τις προθέσεις της εκτελεστικής εξουσίας να περιορίσει την ελευθερία του Τύπου στην Κολομβία και να λάβει διάφορα άλλα μέτρα «συνταγματικής αντιμεταρρύθμισης»,

Θ. λαμβάνοντας υπόψη ότι δεν έχει ακόμη αρχίσει να λειτουργεί το Γραφείο του Ύπατου Αρμοστή των Η.Ε. στην Κολομβία για τα ανθρώπινα δικαιώματα που χρηματοδοτείται από την ΕΕ εξαιτίας διαφόρων φραγμών που θέτουν οι κολομβιανές αρχές,

Ι. επισημαίνοντας ότι ο αντιπρόεδρος της Κολομβίας, Humberto de la Calle, παραιτήθηκε στις 5 Σεπτεμβρίου 1996, δηλώνοντας την απόλυτη πεποίθησή του ότι χρήματα από το λαθρεμπόριο ναρκωτικών χρηματοδότησαν την προεκλογική εκστρατεία του προέδρου Ernesto Samper, και καλώντας τον να παραιτηθεί και ο ίδιος,

ΙΑ. επισημαίνοντας τη θέση των χωρικών και των κοινοτήτων ιθαγενών που είναι τα αθώα θύματα της βίας και του λαθρεμπορίου ναρκωτικών και οι οποίοι δέχονται συνεχώς και μεγαλύτερες πιέσεις να συμμετέχουν σε αυτά παρά τη θέλησή τους,

ΙΒ. πληροφορούμενο με αισθήματα αποτροπιασμού ότι δολοφονήθηκαν, στις 28 Σεπτεμβρίου 1996 στην Κολομβία, οι Eliseo και Eder Narvaez, μέλη οικογένειας χωρικών που έχει κτηματικές διαφορές με το αγρόκτημα «Bellacruz», γεγονός που αυξάνει σε 8 τις δολοφονίες και σε 5 τις εξαφανίσεις από τα εγκλήματα που διέπραξαν εφέτος οι παραστρατιωτικές ομάδες,

ΙΓ. υπενθυμίζοντας τη θέση της Ευρωπαϊκής Ένωσης σε ό,τι αφορά τη συνεργασία με τις χώρες των Άνδεων, και ειδικότερα με την Κολομβία, για τη δράση κατά των λαθρεμπόρων ναρκωτικών,που βασίζεται στην αρχή της κοινής ευθύνης των καταναλωτριών και των παραγωγών χωρών, όπως διατυπώθηκε στην δήλωση της Cochabamba και εκφράσθηκε στις διάφορες ενέργειες συνεργασίας και στο Σύστημα Γενικευμένων Προτιμήσεων του οποίου απολαύουν οι χώρες των Άνδεων, συμπεριλαμβανομένης της Κολομβίας,

1. καταδικάζει όλες τις παραβιάσεις των ανθρωπίνων δικαιωμάτων που διαπράττονται στην Κολομβία τόσο από τις δυνάμεις ασφαλείας όσο και από τις παραστρατιωτικές ομάδες και τις ομάδες ανταρτών[semigr ]

2. καλεί την κυβέρνηση της Κολομβίας να θέσει τέρμα στις εξωδικαστικές και αυθαίρετες δολοφονίες που διαπράττουν οι ένοπλες δυνάμεις, στην πρακτική των βασανιστηρίων και σε οποιαδήποτε άλλη παραβίαση των ανθρωπίνων δικαιωμάτων[semigr ]

3. παρωθεί την κυβέρνηση, το Κογκρέσο και τους άλλους δημόσιους φορείς, τα πολιτικά κόμματα και τους πολίτες να συνεχίσουν την επαγρύπνησή τους για την παγίωση της δημοκρατίας και του κράτους δικαίου στην Κολομβία[semigr ]

4. παροτρύνει τους υπευθύνους του ανταρτικού κινήματος να σταματήσουν να ασκούν πιέσεις στον πληθυσμό[semigr ]

5. επιδοκιμάζει τις προσπάθειες του Γραφείου του Γενικού Εισαγγελέως της Κολομβίας να συλλάβει στρατιωτικούς και μέλη παραστρατιωτικών οργανώσεων που ενέχονται σε δολοφονίες, και τούτο παρά την έλλειψη συνεργασίας εκ μέρους των στρατιωτικών και κυβερνητικών αρχών[semigr ]

6. καλεί την κυβέρνηση της Κολομβίας να μην περιορίσει το ρόλο του Γενικού Εισαγγελέα και να αποφύγει τις παραβιάσεις των ανθρωπίνων δικαιωμάτων που διαπράττονται από μέλη των ενόπλων δυνάμεων[semigr ]

7. υποστηρίζει το αίτημα της αντιπροσωπείας του να αρχίσει αμέσως διάλογος μεταξύ της κυβέρνησης της Κολομβίας και των ακτημόνων αγροτών που εκδιώχθηκαν από την «Bellacruz» και να τους δοθούν γη όπου θα μπορέσουν να ζήσουν και να εργασθούν σε πλήρη προστασία[semigr ]

8. καλεί τον ΟΗΕ, και την κυβέρνηση της Κολομβίας να προβούν στις απαιτούμενες ενέργειες ώστε να λειτουργήσει αμέσως το Γραφείο του Ύπατου Αρμοστή των Η.Ε. για τα Ανθρώπινα Δικαιώματα στην Μπογκοτά[semigr ]

9. ζητεί να προβλεφθούν όλες οι δυνατές εγγυήσεις για την ελευθερία του Τύπου στην Κολομβία[semigr ]

10. ζητεί να καταβάλλονται συνεχείς προσπάθειες για την παρεμπόδιση του λαθρεμπορίου ναρκωτικών στην Κολομβία, αναγνωρίζοντας ότι αυτό μπορεί να επιτευχθεί μόνον με ενεργό και συγκροτημένη δράση, σε διεθνή κλίμακα, σε όλα τα στάδια του εμπορίου ναρκωτικών[semigr ]

11. καλεί τον Πρόεδρο της Κολομβίας να δημοσιεύσει την έκθεση της επιτροπής ανθρωπίνων δικαιωμάτων για τις δραστηριότητες της British Petroleum στην Casanare[semigr ] καλεί επίσης όλες τις ευρωπαϊκές εταιρείες πετρελαίου να συμμορφωθουν με τα υψηλά πρότυπα του σεβασμού των ανθρωπίνων δικαιωμάτων και της προστασίας του περιβάλλοντος, ιδιαίτερα δεδομένων των συνθηκών διαμάχης υπό τις οποίες εργάζονται[semigr ]

12. ζητεί τη διεξαγωγή νέου διαλόγου μεταξύ των εταιρειών πετρελαίου και της κοινότητας στην Casanare για την υποστήριξη ενός νέου σχεδίου οικονομικής και αειφόρου ανάπτυξης της περιοχής, με τη βοήθεια, ει δυνατόν, των ευρωπαϊκών ΜΚΟ για τα ανθρώπινα δικαιώματα[semigr ]

13. επισημαίνει επίσης ότι η στρατηγική της καταστροφής της κοκαΐνης απλώς και μόνον εμπερικλείει κινδύνους μετατόπισης του προβλήματος και δημιουργίας σημαντικότατων περιβαλλοντικών καταστροφών[semigr ] υποστηρίζει, συνεπώς, τα προγράμματα που ενθαρρύνουν εναλλακτικές παραγωγές[semigr ]

14. ζητεί από την Επιτροπή και το Συμβούλιο να διατηρήσουν ένα επαρκές επίπεδο συνεργασίας με την Κολομβία ώστε να αντιμετωπισθούν οι απαιτήσεις που συνεπάγονται η καταπολέμηση του λαθρεμπορίου ναρκωτικών και της ενδημικής βίας, ο σεβασμός των ανθρωπίνων δικαιωμάτων και η οικονομική ανάπτυξη[semigr ]

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Ύπατο Αρμοστή των Η.Ε. για τα ανθρώπινα δικαιώματα και την κυβέρνηση της Κολομβίας.